CELEX: C2005/205/63
Language: da
Date: 2005-08-20 00:00:00
Title: Sag T-242/05: Sag anlagt den 27. juli 2005 af selskabet »APEI A.E.« mod Kommissionen for De Europæiske Fællesskaber

20.8.2005   
            
            
               DA
            
            
               Den Europæiske Unions Tidende
            
            
               C 205/35
            
         Sag anlagt den 27. juli 2005 af selskabet »APEI A.E.« mod Kommissionen for De Europæiske Fællesskaber
   (Sag T-242/05)
   (2005/C 205/63)
   Processprog: græsk
   Ved De Europæiske Fællesskabers Ret i Første Instans er der den 15. juli 2005 anlagt sag mod Kommissionen for De Europæiske Fællesskaber af selskabet Elliniki Etaireia pros Prostasian tis Pnefmatikis Idioktisias, med hjemsted i Marousi, Attika, ved advokat Th. Asprogerakas-Grivas.
   Sagsøgeren har nedlagt følgende påstande:
   
               —
            
            
               De anfægtede afgørelser annulleres.
            
         
               —
            
            
               Sagsøgerens oprindelige klage fremmes til realitetsbehandling og pådømmes.
            
         
               —
            
            
               Den oprindelige klage kendes begrundet i dens helhed.
            
         
               —
            
            
               Sagsøgerens klage 2001/4372, 56(2001)A/3603/2, der er blevet afvist ved den anfægtede afgørelse, fremmes i dens helhed til realitetsbehandling.
            
         
               —
            
            
               Kommissionen for De Europæiske Fællesskaber tilpligtes at afholde sagens omkostninger og advokathonoraret i forbindelse hermed.
            
         Søgsmålsgrunde og væsentligste argumenter:
   Sagsøgeren, der er et selskab, som kollektivt forvalter musikalske ophavsrettigheder i Grækenland, forelagde EF-Kommissionen en klage i henhold til artikel 226 EF, hvorved det krævede, at det blev fastslået, at det græske kulturministerium havde tilsidesat konkurrencereglerne (artikel 81 EF) ved den påklagede monopolsituation, som ministeriet havde bidraget til ved at tildele licenser til selskaber, som kollektivt forvalter ophavsrettigheder og birettigheder.
   Ved skrivelse KOMP/C2/PK/pm/D/906(2004), dateret den 7. december 2004 meddelte Kommissionen sagsøgeren, at den havde til hensigt at henlægge sagen. Kommissionen opfordrede dog sagsøgeren til at tilstille den eventuelle nye oplysninger, som kunne godtgøre nævnte tilsidesættelse. Ved senere skrivelse KOMP/C2/PK/LVP/D/219/2005, dateret 20. april 2005, meddelte Kommissionen sagsøgeren, at sagsøgerens klage definitivt var blevet afvist.
   Sagsøgeren har nedlagt påstand om annullation af disse afgørelser. Sagsøgeren har anført, at afgørelsen af 20. april 2005 ikke var begrundet, idet Kommissionen ifølge sagsøgeren overhovedet ikke havde taget hensyn til de nye oplysninger, som selskabet havde forelagt i dets svar på skrivelsen af 7. december 2004. Sagsøgeren har desuden anført, at det græske kulturministerium har diskrimineret sagsøgeren, eftersom ministeriet tildelte alle de øvrige forvaltningsselskaber af ophavsrettigheder alle de beføjelser, disse havde ansøgt om, mens ministeriet for sagsøgerens vedkommende alene tildelte det en licens med henblik på ophavsrettigheder, og ikke birettigheder, som selskabet havde anmodet om. Sagsøgeren har anført, at ministeriet bevidst havde handlet således for at skabe en monopolstilling. Sagsøgeren har endvidere anført, at der foreligger en tilsidesættelse af forbuddet mod forskelsbehandling på grundlag af nationalitet, eftersom ifølge selskabet de indehavere af birettigheder, som ikke er græske statsborgere, ikke i Grækenland kan vælge det selskab, de ønsker at tildele forvaltningen af deres ophavsrettigheder. Endelig har sagsøgeren anført, at den adfærd, som sagsøgeren påklagede, vedrører størstedelen af markedet for ophavsrettigheder og ikke en begrænset del heraf, som Kommissionen har påstået i den anfægtede afgørelse.